CELEX: 32022D0549
Language: sl
Date: 2022-03-17 00:00:00
Title: Sklep Sveta (EU) 2022/549 z dne 17. marca 2022 o stališču, ki se v imenu Evropske unije zastopa na drugem delu četrtega zasedanja konference pogodbenic Konvencije Minamata o živem srebru glede sprejetja sklepa o spremembi prilog A in B k tej Konvenciji

6.4.2022   
               
               
                  SL
               
               
                  Uradni list Evropske unije
               
               
                  L 107/78
               
            
         SKLEP SVETA (EU) 2022/549
         z dne 17. marca 2022
         o stališču, ki se v imenu Evropske unije zastopa na drugem delu četrtega zasedanja konference pogodbenic Konvencije Minamata o živem srebru glede sprejetja sklepa o spremembi prilog A in B k tej Konvenciji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Konvencijo Minamata o živem srebru (v nadaljnjem besedilu: Konvencija) je Unija sklenila s Sklepom Sveta (EU) 2017/939 (1), veljati pa je začela 16. avgusta 2017.
                  
               
                     (2)
                  
                  
                     V skladu s Sklepom MC-1/1 o poslovniku, ki ga je konferenca pogodbenic Konvencije sprejela na prvem zasedanju, bi si morale pogodbenice Konvencije (v nadaljnjem besedilu: pogodbenice) prizadevati, da se o vseh vsebinskih vprašanjih dogovorijo soglasno.
                  
               
                     (3)
                  
                  
                     V skladu s členoma 4(8) in 5(10) Konvencije bi morala konferenca pogodbenic Konvencije do 16. avgusta 2022 pregledati prilogi A in B h Konvenciji in pri tem upoštevati predloge, ki jih predložijo pogodbenice v skladu s členoma 4(7) in 5(9) Konvencije, informacije, do katerih sekretariat Konvencije (v nadaljnjem besedilu: sekretariat) omogoči dostop v skladu s členoma 4(4) in 5(4) Konvencije, ter dostopnost tehnično in gospodarsko izvedljivih nadomestnih rešitev brez živega srebra za pogodbenice, ob upoštevanju tveganj in koristi za okolje in zdravje ljudi.
                  
               
                     (4)
                  
                  
                     Unija je 30. aprila 2021 sekretariatu Konvencije predložila predlog za spremembo prilog A in B h Konvenciji v skladu s členoma 4(7) in 5(9) te konvencije (2). Cilj predloga Unije za spremembo Priloge A h Konvenciji je razširiti njeno področje uporabe na dodatne proizvode, ki vsebujejo dodano živo srebro, za katere so določeni datumi opustitve ali ukrepi, ki urejajo uporabo živega srebra. Cilj predloga Unije za spremembo Priloge B h Konvenciji je uvedba datuma opustitve za proizvodnjo poliuretana, pri kateri se uporabljajo katalizatorji, ki vsebujejo živo srebro.
                  
               
                     (5)
                  
                  
                     Tudi afriška regija ter Kanada in Švica skupaj so predložile predloge za spremembo Priloge A h Konvenciji v skladu s členom 4(7) te konvencije.
                  
               
                     (6)
                  
                  
                     Konferenca pogodbenic bi morala na drugem delu četrtega zasedanja obravnavati le stališča o predlaganih spremembah prilog A in B h Konvenciji, ki so jih predložile pogodbenice v skladu s členoma 4(7) in 5(9) Konvencije.
                  
               
                     (7)
                  
                  
                     Unija bi morala podpreti spremembe prilog A in B h Konvenciji, ki so skladne s predlogom Unije ali pravnim redom Unije.
                  
               
                     (8)
                  
                  
                     Unija bi morala podpreti tudi spremembe Priloge A h Konvenciji v zvezi s proizvodi, ki vsebujejo dodano živo srebro, kolikor se nanašajo na postopno opuščanje proizvodov z dodanim živim srebrom, ki jih pravo Unije ne ureja niti niso proizvedeni v Uniji. Unija bi morala podpreti tudi spremembe Priloge A h Konvenciji, kolikor so navedene v predložitvi afriške regije in zajemajo kompaktne fluorescenčne sijalke, tripasovne linearne fluorescenčne sijalke, hladnokatodne fluorescenčne sijalke in fluorescenčne sijalke z zunanjo elektrodo, ki se uporabljajo v električni in elektronski opremi, za katere so bili zahtevki za obnovitev izjem glede uporabe živega srebra zavrnjeni v skladu z Direktivo 2011/65/EU Evropskega parlamenta in Sveta (3).
                  
               
                     (9)
                  
                  
                     Na drugem delu četrtega zasedanja konference pogodbenic, ki bo od 21. do 25. marca 2022, bodo pogodbenice odločale o sprejetju sklepa o spremembi prilog A in B h Konvenciji.
                  
               
                     (10)
                  
                  
                     Ustrezno je določiti stališče, ki se v imenu Unije zastopa na drugem delu četrtega zasedanja konference pogodbenic, ker bo imel predlagani sklep, če bo sprejet, pravne učinke, saj bodo morale pogodbenice sprejeti ukrepe za njegovo izvajanje na nacionalni ali regionalni ravni ali na obeh ravneh –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Evropske unije zastopa na drugem delu četrtega zasedanja konference pogodbenic Konvencije, je, da se podpre sprejetje sklepa o spremembi prilog A in B, ki:
            
                        —
                     
                     
                        je skladen s predlogom Unije, ki je bil sekretariatu Konvencije predložen 30. aprila 2021 v skladu s členoma 4(7) in 5(9) Konvencije, ali
                     
                  
                        —
                     
                     
                        je skladen s pravnim redom Unije; ali
                     
                  
                        —
                     
                     
                        zadeva postopno opuščanje proizvodov z dodanim živim srebrom, ki jih pravo Unije ne ureja ali ki niso proizvedeni v Uniji; ali
                     
                  
                        —
                     
                     
                        zadeva kategorije sijalk, ki vsebujejo živo srebro, ki jih navaja afriška regija v svojem predlogu v skladu s členom 4(7) Konvencije in za katere so bili zahtevki za obnovitev izjem pri uporabi živega srebra zavrnjeni v skladu z Direktivo 2011/65/EU.
                     
                  
         
            Člen 2
            Glede na razvoj dogodkov na drugem delu četrtega zasedanja konference pogodbenic se lahko predstavniki Unije v posvetovanju z državami članicami na usklajevalnih sestankih na kraju samem dogovorijo o podrobnejši opredelitvi stališča iz člena 1 brez nadaljnjega sklepa Sveta.
         
         
            Člen 3
            Ta sklep začne veljati na dan sprejetja.
         
         
            V Bruslju, 17. marca 2022
            
               
                  Za Svet
               
               
                  predsednica
               
               B. POMPILI
            
         
         
            (1)  Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4).
         
            (2)  Sklep Sveta (EU) 2021/727 z dne 29. aprila 2021 o predložitvi, v imenu Evropske unije, predlogov za spremembo prilog A in B h Konvenciji Minamata o živem srebru glede proizvodov, ki vsebujejo dodano živo srebro, in proizvodnimi postopki, v katerih se uporabljajo živo srebro ali živosrebrove spojine (UL L 155, 5.5.2021, str. 23).
         
            (3)  Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (UL L 174, 1.7.2011, str. 88).